**మహాప్రవక్త ముహమ్మద్ (’సఅస) చివరి ధర్మోపదేశం**

**10 వ హిజ్రీలో దైవ ప్రవక్త ముహమ్మద్ (’సఅస), ’హజ్జ్ చేయటానికి పోదలచుకున్నారని ప్రకటిస్తారు. ఇది అతని ఒకే ఒక్క ’హజ్జ్. ఇది విని, అరేబియా ద్వీపకల్పపు ఎంతోమంది ముస్లింలు ’హజ్జ్ చేయటానికి పోతారు. దైవ ప్రవక్త (’సఅస) జుల్-ఖాయిద నెల ఇంకా ఐదురోజులు బాఖీ ఉండగానే ’హజ్జ్ కొరకు బయలుదేరుతారు. (ఇబ్నేహాజర్, ఫత్హ్-అల్బారీ, 8/104; ఇబ్నే- ఇస్హాఖ్ మరియు ఇతరుల సహీ రివాయతుల ఆధారంగా)**

**మహాప్రవక్త (’సఅస), అరఫాత్ లో ఆగిఉండగా ఈ ఆయత్ అవతరింపజేయబడింది: “ఈ నాడు నేను మీ ధర్మాన్ని మీ కొరకు పరిపూర్ణంచేసి, మీపై నా అనుగ్రహాన్ని పూర్తిచేశాను మరియు మీ కొరకు అల్లాహ్ కు విధేయులుగా ఉండటాన్నే(ఇస్లాంనే) ధర్మంగా సమ్మతించాను.” (ఖుర్ఆన్, 5:3)**

**మహాప్రవక్త (’సఅస) 10వ ’హిజ్రీశకం జుల్-’హిజ్జా 9 వ తేదీన మక్కాలోనీ అరఫాత్ లో ఈ ధర్మోపదేశం చేశారు.**

**అల్లాహ్ ను స్తుతించి కృతజ్ఞతలు తెలుపుతూ ఇలా అన్నారు:**

**“ఓ ప్రజలారా! శ్రద్ధగా వినండి. ఈ సంవత్సరం తరువాత నేను మీతో ఉంటానో లేదో నాకయితే తెలియదు. అందుకే నేను చెప్పేది శ్రద్ధగా ఆలకించండి. నేడు ఇక్కడ లేనివారికి ఈ మాటలు చేరవేయండి.**

**“ఓ ప్రజలారా! ఈ నెల, ఈ రోజు, ఈ నగరం ఎలా పవిత్రంగా భావిస్తున్నారో, అలాగే ప్రతి ముస్లిం ప్రాణం మరియు ఆస్తిని పవిత్రంగా చూడండి. మీ వద్ద నమ్మకంతో ఉంచిన వస్తువులను (అమానత్ లను), వారి యజమానులకు సకాలంలో తిరిగి అప్పగించండి. మిమ్మల్ని ఇతరులు బాధపెట్టకుండా ఉండాలంటే మీరు కూడా ఇతరులను బాధపెట్టకండి. మీరు చివరికి మీ ప్రభువును కలుసుకోవాల్సి ఉందనేది మరువకండి. మీ కర్మలను ఆ ప్రభువు లెక్కిస్తాడు. అల్లాహ్ మీకు వడ్డీని నిషేధించాడు. కనుక వడ్డీకి సంబంధించిన అన్ని అంశాలు తుడిచేయండి. మీ మూలధనాన్ని మాత్రమే మీతో ఉంచుకోండి. అసమానతలను కల్పించకండి. అబ్బాస్ ఇబ్నె అబ్దుల్ ముత్తలిబ్ [మహాప్రవక్త (’సఅస) గారి బాబాయి] కు అందాల్సిన వడ్డీని మాఫీ చేస్తున్నాను. షైతాన్ పట్ల జాగ్రత్తగా ఉండండి. మీ ధర్మం కాపాడబడాలంటే ఈ జాగ్రత్త తప్పనిసరి. స్థూల విషయాలలో అతడు మిమ్మల్ని పెడత్రోవ పట్టించే నమ్మకం కోల్పోయాడు.కాబట్టి సూక్ష్మస్థాయిలో అతనిని అనుకరించకుండా జాగ్రత్త వహించండి.**

**“ప్రజలారా! మీ స్త్రీలపట్ల మీకు కొన్ని హక్కులు ఉన్నాయి. మీరు అల్లాహ్ పై నమ్మకం ఉంచుకొని, ఆయన అనుమతితో వారిని భార్యలుగా చేసుకున్నారు. వారు మీ పట్ల అణకువతో, మీ హక్కుకు లోబడి ఉంటే వారి ఆహార పానీయాలు, బట్టలు మీ బాధ్యత. వారిపై దయ చూపించండి. మీ స్త్రీలను మీ భాగస్వాములుగా, సహాయకులుగా చూడండి. వారిపట్ల కనికరంతో మెలగండి. మీరు అనుమతించని వారితో వారు స్నేహం చేయకుండా, చెడిపోకుండా చూసుకునే బాధ్యత / హక్కు మీది.**

**“ప్రజలారా! శ్రద్ధగా వినండి. అల్లాహ్ నే ప్రార్థించండి.ఐదు పూటలు నమా’జు (సలాత్) చేయండి. రమజాన్ నెలలో ఉపవాసం పాటించండి. మీ సంపదనుంచి జకాత్ చెల్లించండి. మీకు వీలైతే ’హజ్జు చేయండి. మానవులంతా ఆదమ్ హవ్వాలనుంచే వచ్చారు. అరబ్బుకు అరబ్బేతరుడి మీద, తెల్లవాడికి నల్లవాడిమీద ఎలాంటి ఆధిక్యత, ఆధిపత్యం లేదు. మీ పవిత్రత, మీ మంచి పనులే మీకు ఆధిక్యతను ఇస్తాయి. ప్రతి ముస్లిం మరో ముస్లిం సోదరుడని తెలుసుకోండి. ముస్లింలంతా సహోదరులు. ఒక ముస్లిం ఇష్టపూర్వకంగా ఇవ్వనిదే మరో ముస్లింకు అది చట్టబద్ధం కాదు. కనుక మీకు మీరు ద్రోహం చేసుకోకండి. మీరు చేసిన పనులకు మీరు అల్లాహ్ (సు.తా.) సమక్షంలో జవాబు చెప్పుకోవలసి ఉంటుందనేది మరువకండి. కనుక ఆ విషయం మరచి దారి వదలి పెడదారి పట్టకుండా జాగ్రత్తగా మసలుకోండి.**

**“ప్రజలారా! నా తరువాత మరో ప్రవక్త గానీ, మసీహా కానీ రాడు. కొత్త మతం రాదు. హేతుబద్ధంగా ఆలోచించండి. ప్రజలారా! నేను చెప్పిన ప్రవచనాలు అర్థంచేసుకోండి. నేను మీకు రెండు వస్తువులు వదలి పోతున్నాను.ఒకటి ఖుర్ఆన్, రెండవది నా ఆదర్శం (సున్నత్). మీరు ఈ రెండు పాటిస్తే పెడదారి పట్టే ప్రశ్నే ఉత్పన్నం కాదు. నా ధర్మోపదేశం విన్నవారు ఇక్కడ హాజరులేని వారికి చేరవేయండి. నేను చెప్పింది ప్రత్యక్షంగా విననివారు సయితం బాగా అర్థంచేసుకునేలా తెలుపండి. నా సాక్షులుగా ఉండండి. ఓ నా ప్రభూ నేను నీ సందేశాన్ని ప్రజలకు అందజేశాను.”**